ไทย-ลาว พร้อมกระชับความร่วมมืออย่างเข้มแข็งทุกด้าน โดยเฉพาะการดูแลภาคแรงงาน ให้ได้รับสิทธิและสวัสดิการตามกฎหมาย
นายไซสมพอน พมวิหาน (H.E. Dr. Xaysompone PHOMVIHANE) ประธานสภาแห่งชาติสาธารณรัฐประชาธิปไตยประชาชนลาว เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม โอกาสเยือนไทยในฐานะแขกของรัฐสภา โดยนายกรัฐมนตรีขอบคุณที่ตอบรับเข้าร่วมการประชุมรัฐสภาภาคพื้นเอเชียและแปซิฟิก ครั้งที่ 30 (Asia Pacific Parliamentary Forum : APPF) ซึ่งรัฐสภาไทยเป็นเจ้าภาพ ทั้งนี้ ไทยและ สปป.ลาว มีความร่วมมือแน่นแฟ้นในทุกมิติ เป็นมิตรประเทศที่มีความสัมพันธ์ใกล้ชิด โดยเมื่อสัปดาห์ที่ผ่านมาได้พบนายกรัฐมนตรี สปป.ลาว และได้ร่วมกันวางศิลาฤกษ์สะพานมิตรภาพไทย – ลาว แห่งที่ 5 (บึงกาฬ – บอลิคำไซ) ซึ่งจะช่วยให้คนไทยและชาวลาวเดินทางไปมาหาสู่กันได้สะดวกขึ้น และ 2 ประเทศ ชื่นชมความสำเร็จของโครงการรถไฟลาว - จีน ซึ่งจะช่วยเพิ่มประสิทธิภาพด้านการคมนาคมขนส่งในภูมิภาคได้เป็นอย่างมากและพร้อมสานต่อความร่วมมือทางด้านต่างๆ ทั้งทางการเมือง ความมั่นคง เศรษฐกิจ การเชื่อมโยงด้านคมนาคมและแรงงานนอกจากนี้ ไทยและ สปป.ลาว มุ่งหวังมีความร่วมมือทวิภาคีระหว่างกันให้มากยิ่งขึ้น โดยเฉพาะความร่วมมือตามแนวชายแดน ทั้งการแก้ไขปัญหายาเสพติดและการค้ามนุษย์ รวมถึงการป้องกันและปราบปรามขบวนการแก็งค์ Call Center ส่วนความร่วมมือด้านแรงงาน ประธานสภาแห่งชาติ  สปป.ลาว ขอให้ไทยคุ้มครองแรงงานให้ได้รับสิทธิและสวัสดิการสังคมตามกฎหมาย ด้านนายกรัฐมนตรี ยืนยันไทยพร้อมดูแลแรงงานต่างชาติในไทย ให้ได้รับสิทธิและสวัสดิการต่างๆ ตามกฎหมายแรงงานของไทย และขอให้หน่วยงานที่เกี่ยวข้องทั้งสองฝ่ายร่วมมืออย่างใกล้ชิดต่อไปเพื่อส่งเสริมให้แรงงานลาวมาทำงานในไทยผ่านช่องทางที่ถูกกฎหมายและยินดีร่วมมือกันดูแลให้ความช่วยเหลือผู้ที่ตกเป็นเหยื่อหลอกไปทำงานผิดกฎหมาย